محمد بن عجلان

محمد بن عجلانؒ تابعین میں سے ہیں۔ 48ھ میں وفات پائی۔

 نام ونسب 
محمد نام، ابو عبد اللہ کنیت، باپ کا نام عجلان تھا، فاطمہ بنت ولید بن ربیعہ قرشی کے غلام تھے۔

 فضل وکمال 
علم اور تقویٰ کے اعتبار سے ممتاز تابعی تھے،امام نووی لکھتے ہیں: کان اماما فقیھا عابدا ان کی ہر ادا علم میں ڈوبی ہوئی تھی،ابن مبارک کہتے تھے کہ ابن عجلان سے زیادہ کوئی شخص اہل علم سے مشابہ نہ تھا میں ان کو علما میں یاقوت سے تشبیہ دیتا تھا۔
(تذکرۃ الحفاظ:1/194)

 حدیث شریف 
حدیث کے وہ ممتاز حافظ تھے، حافظ ذہبی انھیں امام اور قدوہ لکھتے ہیں۔
(ایضاً:148)
صحابہ میں انس بن مالک اور ابو لطفیل سے اور تابعین میں عکرمہ، نافع، سعید مقبری ، سلیمان ابن ابی حازم اشجعی،ابراہیم بن عبد اللہ، رجاء بن حیوۃ، عامر بن عبد اللہ بن زبیر اعرج، ابی الرناد،زید بن اسلم، عبید اللہ بن مقسم، بکیر بن الاشج ، علی بن یحییٰ، محمد بن یحییٰ بن جان اور ابو اسحٰق سبیعی وغیرہ سے استفادہ حدیث کیا تھا۔
(تہذیب التہذیب:9/341)

عبید اللہ بن عمر منصور بن معتمر، مالک بن انس،لیث، سفیان ثوری، ابن عینیہ، حیوۃ ابن شریح، شعبہ، قطان اور عبد اللہ بن ادریس وغیرہ جیسے اکابر آپ کے خوشہ چینوں میں تھے۔

 فقہ وفتاویٰ 
فقہ و فتاوی میں پوری دستگاہ رکھتے تھے،حافظ ذہبی ان کو مفتی اور فقیہ لکھتے ہیں۔ (تذکرۃ الحفاظ،جلد اول،ص148)مسجد نبوی میں افتا کی خدمت انجام دیتے تھے۔
(تہذیب الاسماء،جلد اول،ق 2،ص87)

 حلقہ درس 
اسی میں ان کا حلقہ درس تھا جس میں بڑے بڑے تابعینِ شریک ہوتے تھے۔
(تذکرۃ الحفاظ،ج 1،ص149)

 زہد وورع 
زہد وورع ان کا مخصوص طغریٰ کمال تھا، حافظ ذہبی لکھتے ہیں کہ وہ عالم عامل ربانی اورکبیر القدر تھے(ایضاً:148) ابن سعد کا بیان ہے کہ وہ عابد مرتاض تھے (تہذیب ،ج 9،ص341،بحوالہ ابن سعد) اپنے مذہبی کمالات کی وجہ سے مدینہ کے حسن بصری شمار کیے جاتے تھے، ایک مرتبہ ایک معاملہ میں جعفر بن سلیمان نے ان کو کوڑے لگوانے کا ارادہ کیا، اہل مدینہ نے اس سے کہا اگر حسن بصری سے اس قسم کا فعل سرزد ہوجاتا تو کیا تم ان کو مارتے ، جعفر نے کہا نہیں ،لوگوں نے کہا تو وہ مدینہ کے حسن بصری ہیں۔
(تذکرۃ الحفاظ،ج اول،ص149)

 وفات 
48ھ میں وفات پائی۔
(ایضاً)

 حوالہ جات 

زمرہ:148ھ کی وفیات